„Kedvenc kísérletem” évfolyamdolgozat

Törökné Csörgő Judit

EGY OSZCILLÁLÓ REAKCIÓ

(Megjegyzés: A kísérlet leírásának eredeti angol szövege az irodalomjegyzékben [1] számmal jelölt link alatt található. A fordítás és a Módszertani elemzés a Szerző munkája, szerkesztett formában.)
Témakör

Reakciósebesség. Az oszcilláló reakciók nem részei az iskolai tanterveknek, de látványosak és ezért a tanulók kémiai iránti érdeklődésének felkeltésére kiválóan alkalmasak. Nagyon népszerűek nyílt napokon és más nyilvános bemutatókon.

Időtartam

Körülbelül 10 perc.

Tudásszint

Bármilyen, ha az érdeklődés felkeltése a demonstráció célja, de a kísérlet használható 16 éven felüliek számára a reakciósebesség és a reakciómechanizmusok bevezetéseként is.

Leírás

Ez az egyik legegyszerűbb demonstrációs célú oszcilláló reakció. A bromát-ionok oxidálják a malonsavat szén-dioxiddá. A reakciót mangán(II)-ionok katalizálják. A reaktánsok és a katalizátor összekeverése után a reakcióelegy színe körülbelül 20 másodperces periódusokban oszcillál a vörösbarna (bróm, egy köztitermék színe), és a színtelen között.

Eszközök

· Mágneses keverő és keverőbaba (opcionális)

· 1 dm3-es főzőpohár 

Anyagok

A mennyiségek egy demonstrációra elegendőek.

· 75 cm3 koncentrált kénsav (H2SO4)

· 9 g malonsav (propándisav, CH2(CO2H)2)

· 8 g kálium-bromát(V) (KBrO3)

· 1,8 g mangán-szulfát (MnSO4 ··H2O)

· 750 cm3 desztillált víz

Végrehajtás

A demonstráció előtt

Öntsünk 750 cm3  desztillált vizet az 1 dm3-es főzőpohárba. Lassan, óvatosan és folyamatos keverés közben adjunk hozzá 75 cm3 tömény kénsavat. Az elegy körülbelül 50 °C-osra melegszik fel. Hagyjuk visszahűlni szobahőmérsékletűre. Ez egy kis időt vesz igénybe. Mérjük ki a malonsavat, a kálium-bromátot és a mangán-szulfátot bemérőcsónakokban.

A bemutatás

Helyezzük a főzőpoharat a mágneses keverőre és olyan sebességgel kevertessük, hogy örvény alakuljon ki. Üvegbot is használható, de az fárasztó és csökkentheti a demonstrációs élményt. Adjuk az elegyhez a malonsavat és a kálium-bromátot. Amikor feloldódnak, adjuk hozzá a mangán-szulfátot is, és figyeljük meg, mi történik. A vörös szín rögtön megjelenik. Ez körülbelül egy perc után fog eltűnni, és eztán az elegy színe a vörös és a színtelen között fog oszcillálni, mintegy 20 másodpercenként egy teljes oszcillációval. A jelenség fokozatosan növekvő periódusokkal fog folytatódni több, mint 10 percig – ez alatt a közönség még meg is unhatja!

Tippek a szemléletesebbé tételhez

Előnyös, ha fehér a háttér.

Tanítási tippek

A közönség egyik tagját megkérhetjük, hogy stopperórával mérje az oszcilláció idejét.

Magyarázat

Ez a reakció egy példa a Belousov-Zhabotinsky (BZ) reakciók osztályára. A bruttó reakció egyenletét a következőképpen adjuk meg:

 3 CH2(CO2H)2 (aq) + 4 BrO3- (aq) → 4 Br- (aq) + 9 CO2 (g) + 6 H2O (f)

Az oszcilláció két autokatalitikus lépésből tevődik össze. A reakció vázában a bróm egy köztitermék – a megfigyelt vörös szín utal a jelenlétére. A jelenség magyarázatára egy lehetőség a ragadozó-zsákmány kapcsolat analógiája lehet. Például a nyulak populációja (a brómmal analóg módon) exponenciálisan gyorsan nő, ha van elég élelem (azaz reaktáns). Azonban a nyulak bőséges száma serkenteni fogja a róka populáció gyors növekedését is (egy másik köztitermék, ami reagál a brómmal), ami aztán a nyulak elfogyasztásához vezet. A nyulak hiánya miatt a rókák elpusztulnak, és ezzel visszajutunk az elejére: ismét kezdődhet a nyulak gyors szaporodása, és így tovább.

Kitekintés

A reakció grafikonrajzolóval vagy számítógéppel összekötött koloriméter segítségével is vizsgálható. Erre található példa a vonatkozó szakirodalomban is [2].
További részletek

A reakció nem működik (legalábbis Coventryben), ha desztillált víz helyett csapvizet használunk.

A kloridionok kálium-klorid vagy híg sósav reakcióba juttatása révén azonnal megállítják az oszcillációt. Az eszközök tisztasága tehát lényeges.

Az oszcilláló reakciók elmélete komplex és még nem teljesen megértett. A több elérhető cikk közül néhányat felsoroltunk [3-6]
Biztonság

Viseljünk védőszemüveget.

A reakcióelegy a bemutatás után bőséges vízzel a mosogatóba öblíthető.

A tanár felelőssége, hogy a megfelelő biztonsági előírásokat betartsa a demonstráció közben is.

Egyéb

A malonsav szerkezeti képlete:

MÓDSZERTANI ELEMZÉS

A kísérletet alapvetően az érdeklődés felkeltésére szánom, mivel a reakció mechanizmusának minden lépését nincs lehetőség teljes részletességgel tárgyalni – ez egyrészt jóval túlmutat a középiskolás tananyagon, másrészt pedig (mint ahogy a leírásban is olvashattuk) az oszcilláló reakciók elmélete még ma sem teljesen tisztázott.

A kísérlet bemutatása helyet kaphat akár az első kémiaórán is, mert nagyon látványos, de ahová a leginkább illik, az az új Nemzeti alaptanterv ,,B” változata szerint a gimnáziumok 9. osztálya, ahol a Kémiai reakciók és reakciótípusok témakör első órájára vagy a reakciósebességgel foglalkozó órára kiválóan alkalmas.

Attól függően, hogy a tananyag mely részéhez kapcsolódva mutatjuk be a kísérletet, a magyarázat során más-más kémiai fogalmakra helyezhetjük a hangsúlyt.

1. Az első kémiaóra esetében
A kísérlet legfőbb célja az érdeklődés felkeltése a kémia iránt, nyitottság, motiváció a kémiatanulásra.

A magyarázat ekkor nem részletes, inkább a bemutatáson, a kísérleten van a hangsúly, minél nagyobb ,,show-hatást” próbálunk elérni vele. Pontos magyarázat helyett ekkor feltenném azt a kérdést a tanulóknak, hogy szerintük vajon mi történik, miért változtatja az edényben lévő folyadék oda-vissza a színét? A diákok által adott válaszokat összegyűjtenénk, és valami ehhez hasonló konklúziót foglalnék össze: A folyadékban különféle folyamatok zajlanak és attól függően változik a színe, hogy milyen anyag (összetevő) van túlsúlyban benne. Az ennél pontosabb választ pedig megtudhatják az elkövetkezendő év kémiaóráin.

A kísérlet tehát ebben a szituációban alkalmazva nem csak az érdeklődés felkeltésére jó. Arra is használható, hogy ennek kapcsán a tanulókkal elbeszélgessünk arról, hogy a kémia az anyagok tulajdonságait és változásait vizsgálja. Akár bevezethetjük a rendszer és a környezet, valamint az összetevő (komponens) fogalmakat is. A kísérlet kapcsán szót ejthetünk a kísérletezés szabályairól és a legfontosabb munkabiztonsági előírásokról.
2.  Kémiai reakciók és reakciótípusok témakör első órája esetében
A kísérlet célja itt már az érdeklődés felkeltése mellett az is, hogy bemutassuk a reakciótípusok széles skáláját: valódi kísérletként vagy videofilm formájában mutathatunk példát a szilárd fázisú és oldatreakciókra, endoterm és exoterm folyamatokra, katalitikus folyamatokra, egyesülésre, bomlásra, csapadékos és komplexképződéssel járó reakciókra, egyensúlyi folyamatokra, sav-bázis és redoxireakciókra, valamint mindezek mellett (érdekességképpen) a jelen kísérlettel oszcilláló reakcióra is. Ezzel illusztrálhatjuk a reakciók csoportosítását, amelyet például egy Prezi segítségével követhetünk is.

Itt a bemutatás során azt emelném ki, hogy miben különbözik ez a reakció a többitől: abban, hogy periodikus. Megemlíteném, hogy ez egy összetett reakció, mert több elemi reakciólépésből tevődnek össze.

Az ide kapcsolódó fogalmak: reakcióelegy, reakciósebesség, reakciólépés, periódus.

3. A reakciósebességgel foglalkozó óra bemutatókísérlete esetében
Ebben az esetben a demonstráció célja az, hogy megmutassuk, milyen nagy szerepet játszik a kémiai folyamatokban a reakciók sebessége. Ahhoz, hogy ennek a reakciónak a periodicitása létrejöhessen, az kell, hogy a két reakciólépés autokatalitikus legyen, és egymásra is ilyen nagy mértékben hassanak: az egyik reakciólépés végterméke ugyanis a másik reakciólépés kiindulási anyaga, tehát ha az első reakció lejátszódik, akkor termelődik kiindulási anyag a második reakcióhoz is. A második reakció lejátszódása azonban azt is maga után vonja, hogy elfogy az első reakció kiindulási anyaga is – mivel átalakult végtermékké – és a végterméke is, mert az pedig a második reakció kiindulási anyagává, majd pedig végtermékévé alakult át. Viszont a második reakció végterméke éppen az a komponens, ami a reakciót már az elején beindította, tehát kezdődhet a kör elölről. Itt játszik tehát fontos szerepet a reakciósebesség, mert a különböző reakciólépések közötti periódusokat a reakciólépések sebessége szabja meg. A leglassabb reakciót nevezhetjük sebességmeghatározó lépésnek, mert ennek lejátszódása nélkül nem mehet tovább a folyamat.

Itt mindenképpen meg is méretném a tanulókkal, hogy mennyi idő telik el két színváltás között, és ezeket az értékeket diagramon is ábrázoljuk, hogy lássák, hogy valóban rendszeres – bár később kicsit megnövekedett – időközönként vált színt a reakcióelegy. (Természetesen közben folyna az óra, de egy diákra rábíznám a reakció nyomon követését.)

A kísérlet kapcsán bevezetett fogalmak tehát: katalizátor, autokatalízis, reakciósebesség, reakciómechanizmus, reakciólépés, sebességi egyenlet, sebességmeghatározó lépés).
További, a fentiekkel kapcsolatos információk találhatók Rózsahegyi Márta – Wajand Judit: Látványos kémiai kísérletek c. könyvében [7],valamint a Royal Society of Chemistry: Classic Chemistry Demonstrations – One hundred tried and tested experiments oldalon [8].

